b'\n_START_ARTICLE_\nCurt Christoph von Koppelow\n_START_SECTION_\nBiografi\n_START_PARAGRAPH_\nVon Koppelow var i perioden 1700 til 1704 kommandant ved Munkholmen festning i Trondheim. Han var far til den norske generalmajor J\xc3\xbcrgen Christoph von Koppelow._NEWLINE_Som en ung adelsmann av den tyske slekten von Koppelow fra Hertugd\xc3\xb8mmet Mecklenburg-Schwerin i Tyskland ble han i 1658 invitert til \xc3\xa5 tjene feltmarskalk Hans Schack i Danmark. Von Koppelow deltok i Slaget ved Nyborg p\xc3\xa5 Fyn, som endte krigen mellom Danmark-Norge og Sverige (1658\xe2\x80\x931660) med en avgj\xc3\xb8rende seier for Danmark-Norge og landets kontinentale allierte._NEWLINE_I 1662 tjente han som kornett i det Nordenfjeldske kavaleri. Senere var han en del av Brockenhuus sitt kavaleri frem til 1. september 1675. Han ble forfremmet til l\xc3\xb8ytnant i Reckes kavaleri i april 1676 under Den sk\xc3\xa5nske krig. I juni 1676 deltok von Koppelow i invasjonen av Bohusl\xc3\xa4n, Sverige som del av B\xc3\xbclows kavaleriskvadron._NEWLINE_Etter Den sk\xc3\xa5nske krig ble von Koppelow forfremmet til major og fikk kommandoen over Gauldal dragonregiment mellom 1689 og 1699._NEWLINE_I juli 1704 tok kommandant von Koppelow imot Frederik IV av Danmark og Norge p\xc3\xa5 Munkholmen. Kongen var p\xc3\xa5 sin f\xc3\xb8rste Norgesreise og ble v\xc3\xa6rende i byen frem til den 10. august 1704. Etter bes\xc3\xb8ket pensjonerte von Koppelow seg fra tjenesten, men ble boende i kommandantboligen p\xc3\xa5 Munkholmen.'